Vragmotor wat suur vervoer loop van pad in MpumalangaFoto: ER24. ŉ Vragmotorbestuurder, glo in sy 30’s, was volgens paramedici op die toneel gelukkig om net geringe beserings op te doen toe die vragmotor van die pad geloop het. Die vragmotor het suur vervoer. Annine Siddall, woordvoerder van ER24, het gesê die voorval het Saterdagmiddag op die N11 naby Kranspoort plaasgevind. “Die bestuurder het glo beheer oor die vragmotor, wat suur vervoer het, verloor en deur ŉ versperringsmuur gery en in ŉ sloot tot stilstand gekom,” het Siddall gesê. Toe paramedici teen 17:00 by die toneel opdaag het die man buite die vragmotor gesit. Hy is op die toneel behandel en na ŉ nabygeleë hospitaal vervoer vir verdere mediese behandeling. “Die presies omstandighede rondom die voorval was nie dadelik duidelik vir ons paramedici nie, maar die polisie was op die toneel vir verdere ondersoek.” Die polisie was nie beskikbaar vir kommentaar nie.